
Priča se da je jednom davno živjela neka vrlo mila djevojčica. Ljudi su je 
voljeli zato što je bila srdačna i susretljiva. No najviše od svih malu je voljela njena 
baka. Sašila joj je i poklonila kapicu od crvenoga baršuna. Djevojčici je kapica 
tako lijepo pristajala da druge više nije htjela nositi. I zbog te crvene kapice nitko 
je više nije zvao imenom. Prozvali su je Crvenkapicom. 

Crvenkapica je s majkom stanovala u malom selu nedaleko od šume. Jednog 


dana baka se razboljela. Mama pozove Crvenkapicu i 1 reče joj: 
- Dijete, ja imam posla, a ti si već velika. Uzmi košaricu pa ponesi bolesnoj 


baki hrane i malo vina. 


Kreni što prije da se vratiš prije mraka i ne skakući da ne razbiješ bocu. 
Nemoj se udaljavati od staze. Kad stigneš baki, uljudno je pozdravi i pitaj je kako 
se osjeća. | 

- Sve ću ja to uraditi drage volje - reče Crvenkapica, stavi na glavu svoju 
crvenu kapicu i otpremi se na put. 

a Do bakine kućice bilo je više od pol sata hoda. 

Kad je Crvenkapica stigla otprilike napol puta, iz šume se pojavi vuk. Crven- 

kapica se nije preplašila, nego je i vuka pozdravila sa »Dobro jutro!« jer ju je mama 





poučila da pozdravi baku i svakoga koga sretne. 

Tobože prijazno vuk odvrati: 

- Dobro jutro, Crvenkapice! Kamo si tako poranila? 

- Idem posjetiti baku. Bolesna je. Nosim joj hrane i malo vina. 

- Reci, gdje stanuje tvoja baka? - upita podmukli vuk, pretvarajući se da će 
djevojčicu otpratiti komad puta. 

- Moram proći kroza šumu - objasni mu Crvenkapica. - Njezina kuća stoji 
s druge strane šume, na brdašcu ispod tri hrasta. Na tlu ima mnogo Žžirova, i po 
tome se može prepoznati. 

Vuk je to, dakako, znao, ali je baka zatvarala kućna vrata. Sada je smišljao 


kako da se dočepa i bake i djevojčice. 

Neko vrijeme capkao je pokraj Crvenkapice, a onda je lukavo stane nagova- 
rati da se što dulje zadrži u šumi: 

— Pogledaj, Crvenkapice, kako je krasno ovo šumsko cvijeće! Zašto baki ne 
nabereš stručak cvijeća? Cemu žuriš? U šumi ima toliko lijepih stvari koje bi te 
razveselile. 

- Mama mi je kazala da se ne zadržavam. Moram se vratiti kući prije mraka - 
odvrati Crvenkapica. 

Pa ipak pogleda oko sebe. Vidjela je sunčeve zrake kako se probijaju kroz 
krošnje i plešu. 

Oko nje je sve bilo puno šarenog cvijeća. Ona pomisli: baka će se razveseliti 
ako joj donesem kiticu cvijeća, jer je sada bolesna. Leži u postelji i ne može se 
prošetati šumom. Još je rano; na vrijeme ću stići baki, na vrijeme se vratiti kući. 

Skrenula je s puta i zašla duboko u šumu, berući cvijeće, jedno ljepše od 
drugoga. Čim bi ubrala jedan, vidjela bi dalje u šumi drugi - još ljepši cvijet. Tako 
se sve više udaljavala od šumske staze. 

Vuk je za to vrijeme potrčao prema bakinoj kući. Smislio je način kako da 








mu baka otvori vrata. Pokuca šapom. 

— Tko je? - upita baka. 

— Ja sam, Crvenkapica - odgovori vuk iskrivljenim glasom. - Nosim ti mesa, 
kolača i vina. : 

Baka nato odgovori da se ključ nalazi na prozoru. 

Vuk zgrabi ključ, otvori vrata i nahrupi u sobu. Skoči na krevet velikim 
skokom. Proguta jadnu baku. 

Onda stavi na glavu njenu noćnu kapicu, na nos natakne bakičine naočale, 


legne u postelju i pokrije se da ga Crvenkapica odmah ne prepozna. 

Crvenkapica je nabrala toliko cvijeća da je kiticu jedva držala u ruci. Potraži 
šumsku stazu i požuri k baki. 

Čim je prišla bakinoj kućici, začudila se što su vrata otvorena. Ulazeći u sobu, 
nekako se neobično osjećala. Onda pomisli kako ju je mama savjetovala da naj- 
prije uljudno pozdravi baku i da je potom upita za zdravlje. Zato reče: 

— Dobar dan, draga bako! Kako si? 

Nitko joj ne odgovori. 








- Ja sam, Crvenkapica - doda još, pomislivši da baka možda spava. Na prstima 
priđe postelji te odloži košaricu i cvijeće. 

U krevetu je ležala neka čudna prilika, s kapicom duboko nabijenom na nos. 
Kao da to nije njezina baka. 

Crvenkapica zaboravi na košaricu i na cvijeće. Sa strahom upita: 

- Bako zašto imaš tako velike uši? 

— Zato da te bolje čujem - progunđa vuk iz kreveta, jer je on tamo ležao, 
a uši su mu virile ispod bakine kapice. Samo je čekao priliku da zgrabi Crven- 
kapicu. Ali ona je dalje pitala: 





- Bako, zašto imaš tako velike oči? Vuk odgovori: - Zato da te bolje vidim. 

— Jao, bakice, zašto imaš tako velike ruke?! - usklikne Crvenkapica kad je 
vuk šapama razgrnuo pokrivače. 

- Zato da te mogu bolje uhvatiti! 

Crvenkapica ustukne. 

— Jao, bakice, zašto imaš tako velika usta? 

—- Zato da te mogu bolje pojesti! 

Tek što je to rekao, vuk skoči iz kreveta, baci se na Crvenkapicu i proguta je. 
Sada više nije bio gladan. Legne u krevet pa ga obuzme san. 


Približavala se večer. Sunce je zapadalo dok se lovac vraćao kući sa svog 
uobičajenog obilaska šume. Mislio je kako mora što prije ući u trag onom gadnom 
vuku koji se doskitao u ovaj kraj. Njegovim zlodjelima valja stati na kraj. 

Svakog dana lovac je prolazio kraj bakine kuće. Dobro ju je poznavao i svaki 
put bi navratio da malo popriča s njome. 

Baka mu je najradije pričala o svojoj ljubimici, o maloj Crvenkapici. Na dva- 
desetak koraka od bakine kuće lovac zastane. Začuo je neke čudne glasove, a nije _ 
znao da to čuje hrkanje vuka koji leži u bakinu krevetu. Cudno, pomisli lovac, : 
ako stara baka tako hrče, onda s njome nešto nije u redu. Ionako se razboljela, 








možda joj mogu pomoći. 

Vrata na kući bila su otvorena. Lovac kroz prozor proviri u sobu. Na krevetu 
ugleda vuka. Brzo potrči unutra. 

— Ipak sam te pronašao! - klikne čim je uhvatio vuka. Već je skinuo s ramena 
pušku, no onda se dosjeti da je vuk možda progutao baku. Zato odloži pušku. 

Vuk je spavao tako tvrdo da nije osjetio opasnost. Lovac uze bakine škare 
sa stola i razreže vuku trbuh, oprezno da ne ozlijedi baku, ako je, kojom srećom, 
još živa. 
me Odmah ugleda crvenu kapicu, a potom skoči pred njega Crvenkapica i uz- 

- Hvala ti, lovče, što si me spasio. Silno sam se preplašila. Unutra je bilo 
tako tijesno i tamno. Ali prije negoli ti ispričam što se dogodilo, brzo traži dalje, 
jer je vuk progutao i bakicu. | 

— Ta zvijer je silno proždrljiva - razljuti se lovac. - Ovo mu je zadnje nedjelo! 
Gotov je! 

On potegne škarama i oslobodi baku. Jedva je došla do daha, jer se i ona 
jako prestrašila. Vino iz Crvenkapičine košarice pomoglo joj je da se okrijepi i 
ohrabri. Onda lovac odnese vuka daleko od kuće i napuni mu trbuh teškim ka- 
menjem. 


Vratio se pa su sve troje sjeli za stol. Počastili su se kolačima što ih je donijela 





Crvenkapica. Ona im je usput ispričala kako je srela vuka u šumi. 

Uskoro su se oprostili. 

Baka je dobro zaključala vrata, a lovac Crvenkapicu otpratio kući. Već se 
smračilo. Zabrinuta majka čekala ih je pred vratima. 

Crvenkapica joj potrči u zagrljaj: 

- Da sam tebe slušala, mama, sve se ovo ne bi dogodilo - klikne. 

— A što? 

Ušli su u kuću i sve joj ispričali. 

Vuk se usred noći probudio žedan. Odvukao se do zdenca da se napije vode. 
Teško kamenje ga je preteglo. Pao je u zdenac i utopio se. 

